Հավելված

ՀՀ Վայոց ձոր մարզի

Եղեգնաձոր համայնքի ավագանու

2022 թվականի նոյեմբերի 18-ի թիվ 147-Ա որոշման

ՀԱՅԱՍՏԱՆԻ ՖՈՒՏԲՈԼԻ ՖԵԴԵՐԱՑԻԱՅԻ   
ՆԱԽԱԳԱՀ ԱՐՄԵՆ ՄԵԼԻՔԲԵԿՅԱՆԻՆ

***ՈՒ Ղ Ե Ր Ձ***

Հարգելի՛ պարոն Մելիքբեկյան․

Եղեգնաձորի քաղաքային մարզադաշտը սկսել է գործել 1970-ական թվականներից։ 1982թ-ին Եղեգնաձորի մանկապատանեկան թիմը հռչակվել է Կաշվե գնդակ հանրապետական մրցաշարի չեմպիոն /մարզիչ՝ Ա․ Հովհաննիսյան/ և իրավունք է ստացել Հայաստանը ներկայացնելու Էստոնիայի մայրաքաղաք Տալլինում ընթացող Կաշվե գնդակ միութենական մրցույթին, որտեղ 24-թիմերի մրցաշարում գրավել է 9-րդ տեղը։ Այնուհետև մրցաշարերի է մասնակցել Մոսկվայում, Մինսկում, Դաղստանում և այլուր։

1982 թվականից Եղեգնաձորի մարզադաշտում կատարվել են բազմաթիվ աշխատանքներ՝ դաշտը հարթեցվել է, բերվել է նոր հող, տորֆ, ցանվել է խոտի հատուկ սերմ, կառուցվել են տրիբունաների հիմքերը, որը ցավոք կիսատ է մնացել։

1990-ական թվականների վերջերին, Եղեգնաձորում, նոր ներդրումներ են կատարվել ֆուտբոլի զարգացման համար, մասնավորապես 1997-1998 թվականներին կառուցվել է 1000 տեղանոց տրիբունա, բարեկարգվել է մարզադաշտի շրջապատը, կատարվել ծառատունկ դաշտի շուրջ։

Այդ տարիներին Եղեգնաձորի «Արփա» թիմը ելույթներ է ունեցել ՀՀ առաջնության առաջին խմբում, ինչպես նաև ՀՀ գավաթի խաղարկություններում։

2004 թվականից թիմը դադարել է հանդես գալ ՀՀ առաջնությունում՝ ֆինանսական խնդիրների պատճառով։

Սուղ միջոցներն անգամ չեն խանգարել, որ պատրաստվեին ՀՀ ազգային հավաքականների խաղացողներ, Գառնիկ Հովհաննիսյանը՝ երիտասարդական, իսկ Տրգրան Հովհաննիսյանը Հայաստանի ֆուտբոլի ազգային հավաքականներում։

Վերջին տարիներին ՀՖՖ-ի ակտիվ օգնության և միջամտության շնորհիվ մանկապատանեկան ֆուտբոլը Վայոց ձորում նոր թափ, աննախադեպ զարգացում և ծավալներ է ընդունել։

Ներկայումս Վայոց ձորի մարզում գործում են 31 ֆուտբոլային սիրողական թիմեր մոտ 600 մարզվող երեխաներով, որոնց հետ աշխատում են 15 մարզիչներ։

Վայոց ձորից ՀՀ առաջնությունների տարբեր տարիքային խմբերում ընդգրկված են 9 թիմեր։

Անցյալ տարի մարզում գործել են աղջիկների 7 թիմեր։

Փախստական երեխաների վերաինտեգրման ծրագրի շրջանակներում մարզում գործում են 2 ֆուտբոլային թիմեր՝ Ջերմուկ և «Աղնջաձոր, Թառաթումբ, Քարագլուխ»։

Ընդհանուր առմամբ մարզում ֆուտբոլով զբաղվում են մոտ 1000 երեխաներ։ Ներկայացված թվական տվյալները չափազանց տպավորիչ են ու առաջին հայացքից անհավատալի, քանի որ նման աննախադեպ ցուցանիշներ մարզում երբեք չեն գրանցվել։

Ելնելով վերոգրյալից, իհարկե, հրամայական է դառնում գոնե 1/մեկ/ հատ խոտածածկով և ժամանակակից ստանդարտներին փոքրիշատե համապատասխանող մարզադաշտի առկայությունը մարզում իր ենթակառուցվածքներով՝ սինթետիկ մարզադաշտ մարզումների համար, տրիբունա 2000-3000 տեղանոց, հանդերձարաններ, ավտոկայանատեղի, որն իհարկե նոր խթան կհանդիսանա ֆուտբոլի զարգացմանը և տարածմանը։

Խնդրում ենք Ձեր առաջիկա ներդրումային ծրագրերում ներառել Եղեգնաձորի քաղաքային մարզադաշտի վերակառուցման ծրագիրը։ Համայնքային իշխանությունները ամեն կերպ պատրաստ են աջակցել և ներդրում ունենալ այդ իսկապես շատ կարևոր գործում։

Համայնքի ղեկավարի առաջին տեղակալ՝ Վ. Ավագյան